Ettekanne 20. augusti klubi konverentsil „Parlament kui riikliku iseseisvuse taastaja ja   hoidja“ 19.08. 2026.
 Arno Almann „ Eesti riikluse taastamise aegade ülene kogemus ja koormaks jäänud pärand“ 
Eesti riikliku iseseisvuse taastamist kinnitava otsuse vastuvõtmist kolmkümmend viis aastat tagasi, mil ajaloo murranguliste sündmuste käigus võimaluste akna ootamatut avanemist suudeti kasutada ja otsustavalt tegutseda, võib pidada toonast rahvusvahelist ja siseriiklikku olukorda arvestades omamoodi imeks. Seda toodi välja ka tänase konverentsi mitmes ettekandes. 
Ajalugu ühendab  endas ühtseks tervikuks ajaloo ilu, ajaloolise tõe ning ajaloo kogemuse. Ajaloo ilu kannavad toimunud sündmustes osalejate kirjeldused ja mälestused, mis annavad nendele sündmustele värvid ja mis   elavad oma elu edasi kas müütides või legendides. Ilma iluta oleks ajalugu igav ja hall. Ajaloolise tõe huvides on aga legendidest ja müütidest vajalik välja sõeluda ajaloo kogemus, mis  sisaldab  järgimist väärivat pärandit või siis hoiatusmärke edasi liikumise teeristidel.  On ka oluline mõista, et iga ajastu  kontekstis omandab ajaloo kogemus erineva kaalu ja tähenduse, mistõttu on vajalik hinnata, kas tal on elujõud ka uutes oludes.
Riigi iseseisvumine, samuti iseseisvuse tagasivõitmine ei ole kunagi ainult üks kuupäev, üks dokument või lahing. See on protsess, mille tähendus sõltub sellest, kuidas hilisemad põlvkonnad oskavad seda protsessi kogu tema keerukuses ja mitmekülgsuses lahti mõtestada ja tuua sellest välja aegade ülene  kogemus, mis on aidanud meil käidud teel püsida ja aitab edasi liikuda täna ja tulevikus.
Eesti riikliku iseseisvuse taastamise protsessi võib ajaliselt raamistada suveräänsusdeklaratsiooni vastuvõtmisest 16. novembril 1988 kuni Riigikogu ja Vabariigi Presidendi valimisteni vastaval 20. septembril ja 5. oktoobril 1992. Sellel protsessil on olnud oma eellugu, mille tähisteks olid loomeliitude pleenum,  MPR AEG liikumine, rahvarinde ja kodanike komiteede tegevus ja teised kodanikualgatused mis erineval kujul väljendasid  soovi saavutada Eesti  suurem iseseisvus kuni iseseisva riigi taastamiseni. Sellest  andis põhjaliku ülevaate oma tänases ettekandes Marju Lauristin. 
Oma ettekandes tahan  välja tuua mõned olulisemad kogemused, mida saadi  eespool viidatud ajaraamides toimunud Eesti riikliku iseseisvuse taastamise käigus ja mis minu hinnangul võiks  arvata aegade ülese kogemuse hulka ja omavad elujõudu ka tänases päevas. Teisalt tuleb tõdeda, et me võtsime sellest perioodist kaasa ka pärandi, mis on kujunenud tarbetuks koormaks edasi liikumisel ja võimaldab ajaloo väärtõlgendusi. Ka selle pärandi mõne osa tooksin oma ettekandes esile. 
Mõttelist tuge käsitlemisele tulevate  teemade sisustamisel olen saanud kahe nimeka teadlase- Daron Acemoglu ja James Robinsoni ühisest mahukast uurimusest „Miks riigid põruvad?“ ja mille eest neile omistati 2024. aastal Nobeli majandusauhind. 
Eesti  iseseisvuse taastamisele tagasivaate  ja viidatud uurimuse kontekstis võime esitada küsimuse- miks Eesti oma iseseisvuse ja ka sellele järgnenud riikluse taastamise protsessis ei põrunud. Kui leiame sellele küsimusele vastuseid, siis on põhjust küsida- kas saadud kogemus on aegade ülene ja kas me oskame seda arvestada ja hinnata   ja olla kindlad, et kui me seda kogemust eirame, siis  võib tekkida oht põrumiseks  täna või  tulevikus?
Ettekande ajalist piiri arvestades tooksin siinkohal omal valikul esile kolm olulisemat kogemust, arvestades kogu taustsüsteemi, milles tegutseti  ja  asjaolu, et sain  olla nende protsessides keskmes, töötades toonases ülemnõukogu presiidiumis ja ülemnõukogu esimehe nõuandjana. 
Esimene esile toomist väärivatest aegade ülestest kogemustest oleks kaasamine. Eesti riikliku iseseisvuse taastamine  kui ülima eesmärgi saavutamine eeldas esmalt eelduste ja vormide loomist ühiskonna erinevate sotsiaalsete gruppide laiapõhjalisele vaba tahte vormis kaasamisele, mida seni ei tuntud. Meenutame siinkohal, et juba 16. novembril 1988 tehtud Eesti NSV konstitutsiooni täienduste kohaselt lülitati ühiskondlikud liikumised ühiskonna poliitilisse süsteemi. See oli esmaseks sammuks ühiskonna demokratiseerumise käigus tekkinud ja tekkivate ühendustele võimaluseks ja õiguslikuks aluseks   ühiskonna elus kaasa rääkimiseks. Iseseisvuse taastamise protsessi käigust saame tuua veel mitmeid erinevaid näited, kuidas kaasamise tulemusena toimus ühise eesmärgi sõnastamine  ja tegevused nende eesmärkide saavutamiseks. See loetelu kujuneks väga pikaks ulatudes eri- ja huviala ühendustest kodanike komiteedeni ja asutatud erakondadeni. 
Eraldi tahan esile tuua riikliku iseseisvuse protsessi kaasatud oma ala asjatundjate ja ekspertide abi. Selle jälgi võib näha kasvõi toonases õigusloomes, millesse oma panuse andsid enamus meie nimekaid õiguse asjatundjaid. Oluline on ka see, et ühiskonnas välja käidud ettepanekud, arvamused ja ka valitsevad meeleolud püüti kanaliseerida toonase võimu keskmesse - Ülemnõukogusse ja vahendati tagasi informatsioonina protsessidest, arengutest ja tagasilöökidest suhetes Nõukogude Liidu keskvõimuga.
Üheks selliseks töövormiks kujunes konsultatiivnõukogu Ülemnõukogu esimehe juures. Ka hilisematel aastatel riigi iseseisvuse tingimustes täitsid olulist ja elulist rolli sellised kaasamise vormid nagu Akadeemiline nõukoda ja kohaliku omavalitsuse ümarlaud Vabariigi Presidendi juures, Ühiskondlikku leppe nõukoda ja teised. 
Toona oli oluline jõuda olulisemates küsimustes arusaamale, et seatud eesmärgi- riikliku iseseisvuse  saavutamine-  ei ole poliitilise eliidi või valitud organi ainuõigus või erinevate poliitiliste rühmistuste omavaheline võidujooks, vaid eeskätt vastutus. Sellesse protsessi tsiviilühiskonna institutsioone kaasamata on neil põhjus tunda ennast  kõrvale jäetuna ja vabaneda vastutusest kuhu liigutakse ja mida saavutatakse. See kõik sillutab tee rahva võimust võõrandumisele. Sellist suhtumist ja hoiakuid kohtume me küllalt sageli ka täna.
Teise iseseisvuse taastamise aegade ülese kogemusena tooksin kohaliku omavalitsuse taastamise.
On oluline esile tuua ja meelde tuletada, et kohaliku omavalitsuse taastamisega alustati juba augustis 1989, kui riikliku iseseisvuse taastamiseni jäi veel kaks aastat.  Lähtuti põhimõttest, et kohalik omavalitsus on tänapäevase demokraatliku valitsemisviisi alustugesid ja siduslüli riigi ja tsiviilühiskonna vahel. Otsus alustada iseseisva riigi taastamist kohalikust omavalitsusest võimaldas asuda taastama iseseisvale riigile omaseid demokraatliku elukorralduse aluseid ja riik sai tõhusa toe hilisemate reformide ja ümberkorralduste läbiviimisel. Samas jäi riikliku iseseisvuse taastamise järgsetel aastatel ühiskonnakorralduse alusvundament piisava tähelepanuta. Läbiviidud reformid ja nende katsed olid süsteemitud ja ebakindlad ning kontseptuaalselt määratlemata. Lootused olukorda parandada 2016 aastal alustatud haldusterritoriaalse reformiga suures plaanis luhtusid,  kuna ei suudetud kindlaks määrata selliseid olulisi küsimusi nagu riigi ja kohaliku omavalitsuse vastutusvaldkondade piirid, kohaliku omavalitsuse  õiguste ja kohustuste tasakaal ning tagada kohaliku omavalitsuse üksuste stabiilne finantssuutlikkus oma ülesannete täitmisel. See, et reform jäi poolel teel toppama on tunnistanud ka sellel perioodil läbiviidud reforme juhtinud ministrid. On ülimalt kahetsusväärne, et selle reformi maamärkidena jäävad  maha mitmed hoolimatud ja asjatundmatud otsused kogukondliku identiteeti lammutamisel.  Lõpetamata kohaliku omavalitsuse reform sillutas ka tee omavalitsuste hiilivale  riigistamisele. Kuna sellel teel jätkub sõit täie hooga, siis on oht, et kohaliku omavalitsuse üksustest saavad peatselt riigi kohahaldusorganid. 
On väga sümpaatne, et mitmed kodanikuühendused  korraldavad konkursse kogukonna hingede väljaselgitamisel. Tahaks loota, et kohaliku omavalitsuse iseseisvus põhiseadusliku garantii raamides taastatakse ja kogukonna hinged saavad  kohaliku omavalitsuse üksuste näol tagasi ka oma keha. Riigikogul, samuti Vabariigi Valitsusel ja kohtutel  on kohustus ja vastutus aeg-ajalt ikka ja jälle küsida- kas ühiskonnakorralduse vundament kohaliku omavalitsuse näol ikka veel kannab?
Kolmandaks aegade üleseks ja ajaloos eluõigust võitnud kogemuseks on riigi koostöö samu väärtusi jagavate partneritega ja eeskätt oma naabritega. 
Pole liigne meenutada, et iseseisvuse taastamise esimestel aastatel oli meie toetajate ring väga hõre, kui mitte olematu. Mul on väga elavalt meeles ja minu ülestähendustes kirjas Eesti külastanud välisriikide esindajate kõhklevad väljaütlemised kui jutt läks Eesti iseseisvuse taastamisele, või Ameerika senaatorite nõudlik hoiatus meile- mitte kõigutada Gorbatšovi uutmiskursil niigi kõikuvat laeva, või president Mauno Koivisto aus seisukoht oma rahvuslike huvide kaitsmisest ja tagamisest versus Eesti riikliku iseseisvuse taotluste toetamine.
Selles olukorras osutus õigeks ja õigeaegseks  1990 aasta mais Eesti  ettepanekul  Balti riikide koostöö taastamine ja  Balti Riikide Nõukogu asutamine. Sellele eelnes Ülemnõukogu Presiidiumis suur ettevalmistustöö, läbirääkimised, selgitused ja naabrite veenmine, seda enam, et see ettepanek ei saanud ühest toetust ka meie oma välisministeeriumis.
Meie sõnum maailmale sai asutatud Balti Riikide Nõukogu otsuste näol kolmekordse võimenduse ja see ei jäänud enam tähelepanuta ning sundis pöörama pilku meie poole ja huvi tundma nii meie  ajaloo  ja mineku ja iseseisvuse taotluste kohta. See võimaldas maailmal ka paremini mõista, miks need kangekaelsed Balti riigid  soovivad kindlalt lahkuda demokraatlikku arenguteed kuulutanud Nõukogude Liidust ja hoiatasid ajalookogemusi meenutades Nõukogude Liidu kahepalgelist ja sõnamurdlikku poliitikat.
Koostöö ühiseid väärtusi kandvate riikidega  ja eeskätt naabritega on väikeriikide arvestatav tugevusvaru ja salarelv. Elu näitab, et selle puudumine on täna viinud anekdootliku olukorrani Rail Balticu  rajamisel ja hukutanud mitmete projekti käivitamise koostöös Soomega. Sellest on  kahju kandnud mõlemad pooled. Raske on välja tuua ka mõnda silmapaistvat Balti riikide ühist initsiatiivi tegutsemisel Euroopa Liidus või rahvusvahelise koostöö organisatsioonides.  Koostöö puhul on üks kirjutamata reegel- pole vaja oodata, kui teine pool tuleb ja Sulle kätt pakub. Oma riigi huvides  tuleb seda mõnikord teha esimesena. 
Järgnevalt tooksin  esile mõned teemad, mille oleme kaasa võtnud iseseisvuse taastamise aegadest ja mis on meil olnud tarbetu koormana kaasas tänase päevani. 
Esimene nendest on rahva ja riigi  korrastamata jäänud  õiguslik suhete korraldus. 
Selle teema sissejuhatuseks ja selgituseks toon ääremärkusena kaks viidet 1920 aasta ja kehtivast 1992. aasta põhiseadusest.
1920 aasta põhiseaduse esimene paragrahv sätestab, et Eesti on iseseisev, rippumatu vabariik, kus riigivõim on rahva käes. Kehtiva põhiseaduse sama paragrahv sätestab, et rahvas on kõrgema riigivõimu kandja. 
Tegemist ei ole pelgalt erineva keelelise või grammatilise konstruktsiooniga, vaid erinevus on ka sisuline. 1920 aasta põhiseaduse koostajatel oli eeskujuks Weimari Vabariigi põhiseadus, kus rahvas ei olnud riigivõimu kandja vaid selle algallikas. 1992. aasta põhiseaduse koostajad võtsid kriitikata üle vastava sätte aga Eesti Vabariigi 1937. aasta põhiseadusest, milles oli aluseks võetud  riigi kui juriidilise isiku konstruktsioon ja rahvas on selle  konstruktsiooni kohaselt  riigiorgan. Seetõttu ei kannagi rahvas meie põhiseaduse kohaselt oma võimu, vaid riigivõimu. Juba toona, kui koostati 1937. aasta põhiseadust, aga veel rohkem 90-ndatel  aastatel ja ka  tänapäeval,  vaevleb riigi kui juriidilise isiku konstruktsioon vanadushädade käes ja tema halvem pool hakkab end selgelt ilmutama. Me tavatseme mantrana korrata, et Eesti iseseisvuse taastas rahvas, kes võttis ka 1992. aastal rahvahääletusel heas usus vastu uue kehtiva põhiseaduse.  
Kui aga analüüsida  kehtiva põhiseaduse rakendusmudeli- ja praktikat, siis võib teha üldistava järelduse, et iseseisvuse taastanud riik jättis oma rahva maha. Põhiseaduse rakendamise seaduse koostajad suutsid rahvast peibutada küll Presidendi otsevalimisega, ette teades, et juba jõudu koguva demokraatia tingimustes on Vabariigi Presidendiks valituks saamiseks kehtestatud lävendi ületamine ebareaalne. Rahval jäi oma võimu teostamiseks põhiseaduse kohaselt Riigikogu valimise võimalus ja Riigikogu tahtel rahvahääletusel osalemine. Medali teine külg on see, et rahvas, kes on valimiste käigus riigivõimu teostamise delegeerinud Riigikogule, puudub igasugune võimalus sekkuda, kui rahvalt mandaadi saanud rahvaesindajad vahetavad selle piiramatult ja takistuseta vaba mandaadi vastu. Rahvas jääb ka abitu pealtvaataja rolli, kui Riigikogu  sisemiste vastuolude või muudel põhjustel oma töö pausile paneb või Riigikogu tegevuse või tegevusetuse tulemusena liigub rahva  usaldus seadusandja vastu kriitilise piirini. Sellises olukorras kasutab valitsus maksimaalselt talle delegeeritud normiloome võimalusi ja seaduste asemel  hakkavad õigussuhete reguleerimisel domineerima  määrused. Sellega omakorda kaasnevaks nähtuseks on riigihalduse vohamine aga ka valitsuse distantseerumine seadusandjast  ja seadusandja võõrandumine rahvast. 
Tõin välja rahva ja riigi korrastamata suhete teema seetõttu, et Vabariigi Presidendi valimise kontekstis tõusetub ikka ja jälle sisutühi arutelu Vabariigi Presidendi otsevalimise teemal. Tuleb tõdeda, et see teema on suhteliselt vähetähtis  senikaua,  kuni pole lahendatud ja õiguslikult korraldatud ühiskonna kui terviksüsteemi- mille osadeks on riik- tsiviilühiskond ja rahvas- omavahelised suhted ja kokku lepitud millises ulatuses ja vormides saab rahvas võimaluse teostada oma võimu.
Teiseks on iseseisvuse taastamise aegadest alates ikka ja jälle erinevas kontekstis esitatud arvamusi Eesti iseseisvuse  taastanud Ülemnõukogu tegevuse  legitiimsusest ja tema otsuste õiguspärasusest. Lisaks on Ülemnõukogu saanud järjepidevalt süüdistusi või esitatud kahtlustusi, et ta ei tunnustanud Eesti riikliku iseseisvuse taastamisel õigusliku järjepidevuse kontseptsiooni. Neid väiteid on esitatud süüdimatu järjekindlusega iseseisvuse taastamise aegadest alates ja nendes  kahtlemine on juba eos välistatud. Samas nende väidete tõestamiseks allikapõhiseid viiteid ei tehta ja neid leida oleks ka raske, sest väljamõeldiste  allikate registrit ei peeta. 
Vastupidist tõendavad allikad on aga olemas.  Nende viitamist kas välditakse või need lihtsalt vaikitakse maha. Meie vanarahvalt pärineb vanasõna, et „kordamine on tarkuse ema“. Esitan siinkohal vaid mõned sellekohased väljavõtted. Kõigi tasandite rahvasaadikute täiskogu 2. veebruaril 1990. aastal vastuvõetud deklaratsiooni viimane lause kõlab: „Täiskogu kuulutab: Iseseisva Eesti Vabariigi taastamise eesmärgil ja lähtudes Tartu rahulepingu kehtivusest alustab Eesti oma esindajate kaudu konstruktiivseid läbirääkimisi kõigi osapooltega, kellest oleneb iseseisva Eesti Vabariigi taastamine de facto.“ Teine dokument- Eesti NSV Ülemnõukogu otsus „Ettevalmistustest Eesti riiklikuks iseseisvumiseks“ 23. veebruarist 1990: Selles pöördutakse NSV Liidu Rahvasaadikute Kongressi poole  ja informeeritakse Eesti kõigi taseme rahvasaadikute deklaratsioonist Eesti riikliku iseseisvuse küsimuses ja  tehakse ettepanek alustada läbirääkimisi Eesti NSV ja NSV Liidu vahel Tartu rahulepingu kehtivusel rajaneva Eesti Vabariigi iseseisvuse taastamise  üle de facto.  Lisame siia ka kolmanda allika, milleks on Eesti NSV ülemnõukogu otsus 12. novembrist 1989. aastast „Ajaloolis-õiguslikust hinnangust Eestis 1940. aastal toimunud sündmuste kohta“, milles kvalifitseeriti agressiooniks, sõjaliseks okupeerimiseks ja Eesti Vabariigi annekteerimiseks NSV Liidu välispoliitilised ja sõjalised aktsioonid Eesti Vabariigi vastu. Samas otsuses tunnistati 1940 aasta 14 ja 15 juulil toimunud Riigivolikogu valimised põhiseaduse vastaseks, valitud Riigivolikogu mitte õiguspädevuks ja tema poolt vastuvõetud „Deklaratsioon Eesti astumise kohta Nõukogude Liitu“ õigustühiseks.
Nende otsuste taustal ei suuda mina ka kõige parema tahtmise korral nõustuda väidetega, et Ülemnõukogu ei järginud Eesti riikliku iseseisvuse taastamise käigus õigusliku järjepidevuse kontseptsiooni ja tema poolt vastuvõetud otsustes tuvastada Moldova kuvandi jälgi, mida isegi Eestis kõrget ametikohta hoidnud isikud on väidetavalt välja lugenud. 
Mõni repliik ka Ülemnõukogu legitiimsuse ja otsuste õiguspärasuse kohta. Loomulikult ei mahu  õigusliku järjepidevuse puhta doktriini raamidesse, et Eesti  riikliku iseseisvuse kinnitamisel, sellele eelnenud ja järgnevate otsuste vastuvõtmisel tegutses Ülemnõukogu ainsa ja pädeva seadusandliku organina ainuõigel ja ainuvõimalikul viisil ja parima tahtmise kohaselt.  Tuleb arvestada, et toonane ajahetk,  harukordne ja kordumatu võimalus ja kogu ühiskondlikku taustsüsteemi arvestades,  andis võimaluse tegutseda ja oma otsuste eest vastutust võtma. 
Ülemnõukogu poolt vastuvõetud otsuste tagantjärele hindamise õiguspärasuse üle ei ole otsustamise pädevust kellelegi antud.  Ebaselgeks jäävad ka mõne  teoreetilise pagasiga  akadeemilise asjatundja katsed  liigitada Ülemnõukogu poolt riikliku iseseisvuse taastamiseks vastuvõetud akte  ja tuua välja need aktid, mille vastuvõtmiseks autori arvates Ülemnõukogul puudus pädevus. Siinkohal tasub meenutada, et  kõigi Ülemnõukogu poolt vastuvõetud aktide õiguspärasuse osas   on otsus juba tehtud. Selle otsuse tegi rahvas põhiseaduse rakendamise seaduse vastuvõtmise kaudu, millega Eesti õigussüsteemi arvati kõik Ülemnõukogu poolt Eesti riikliku iseseisvuse taastamiseks vastuvõetud aktid, kuivõrd need ei ole vastuolus põhiseaduse või põhiseaduse rakendamise seadusega.   Ehk oleks aeg ka see kiuslik arutelu lugeda lõppenuks. 
Ja lõpetuseks. Iseseisvuse taastamise käigus oleme kaasa võtnud pärandina õiguse fetišeerimine, millega õigusele omistatakse üleloomulik võim  ja millega  kaasneb soov kõike ja alati  reguleerida. Selle tulemusena on kasvanud õigusaktide hulk kiiremini tõusetuvate küsimuste õigusliku reguleerimise vajadusest. Selle pärandi alged   ulatuvad aega, kus IME kontseptsiooni käivitamiseks pandi tööle seadusloome konveier  ja mõne kuuga loodeti hakkama saada enam kui saja õigusakti koostamisega. Sellel ajal tulid käibele ka sellised mõisted nagu „seaduspakett“, „seaduste kobar“ jt. Selle aja vaim on tänapäeval saanud uue hingamise ja sarnane õigusloome praktika on jälle saanud elujõu. Täna on mitmetest suundadest kostvale kriitikale vastuseks alustatud tegevust. Riigikantselei on ellu kutsunud asjatundjate komisjoni, kelle ettepanekul  kehtivate õigusaktide hulgast valitakse välja need, mis saadetakse tühistamise konveierile. Mulle meenutab see Püha Jüri lõputud võitlust lohega, sest selles pühas ettevõtmises ei ole kuulda ühtki ratsionaalset ettepanekut ja veel vähem otsustavat tegutsemist, et õigusaktide konveier aeglasemale käigule lülitada ning tähelepanu suunata õigusaktide kvaliteedile ja nende realiseerimise ja rakendamise praktikale.
Head kuulajad. Soovin meie konverentsile edukat jätku ja loodan, et järgmisel Eesti riikliku iseseisvuse taastamise aastapäeval saame tõdeda, et oleme oma iseseisvuse kogemustest midagi  õppinud ja meie edasiliikumist  koormava tarbetu pärandi maha jätnud. 
Arno Almann on Estonian Business Schooli emeriitrektor. Aastatel 1988- 1992 Ülemnõukogu Presiidiumi osakonnajuhataja ja sekretär ning Ülemnõukogu esimehe riiginõunik
2

